Publikum kan opleve royale toner, når Verdensballetten kommer til Blokhus og Skagen i juli. Balletten med titlen "Côte à côte" er blevet til på baggrund af Hans Kongelige Højhed Prinsgemalens digt af samme navn. Prins Henrik indtalte i sidste måned sit digt på fransk, og det vil nu blive bearbejdet af musikeren og lydkunstneren Katrine Ring. Sammen med musik af franske komponist Gabriel Fauré vil Prinsgemalens digt danne ballettens lydside. - Det er en stor ære for Verdensballetten, at vi kan præsentere en helt ny ballet, hvor lydbilledet er skabt af Hans Kongelige Højhed Prinsgemalen i samarbejde med Katrine Ring, siger initiativtager og arrangør af Verdensballetten, operasanger Jens-Christian Wandt. Det er dog ikke kun Prinsgemalens navn, der har bragt ham til balletten. Ifølge Jens-Christian Wandt har Prins Henrik nemlig meget at byde på som kunstner. - Jeg har altid været fascineret af Prinsgemalens digte, og allerbedst når han selv læser dem op på fransk. Den musikalitet, der er i Prinsgemalens sprog og den lyrik digtene indeholder, er som skabt til ballet, siger Jens-Christian Wandt. Verdensballetten kommer til Kulturhuset Blokhus den 13. juli, og så er der forestilling ved Den Tilsandede Kirke i Skagen den 14. og 15. juli.

Opsummering:
Når Verdensballetten kommer til Nordjylland i juli, vil den have et royalt strejf. Prins Henrik er nemlig medskaber af ballettens lydside.